བསླབ་བྱའི་ནང་དོན་འཇིག་རྟེན་མི་ཆོས་ཡིན་པ་མ་ཟད།ད་དུང་མི་རྣམས་ཀྱི་བསམ་བློ་དམ་པའི་ལྷ་ཆོས་ཀྱི་ཕྱོགས་སུ་སྐུལ་བའི་ནང་དོན་ཡང་མཆིས་ཏེ་དཔེ་རན།གཙུག་ལག་ཁང་དང་ལྷ་ཁང་མཆོད་རྟེན་རྣམས།།བསོད་ནམས་ཆེ་སྟེ་ཐ་མ་སྡིག་པའི་མཛོད།།དེ་བས་སྔ་ཡོད་རྣམས་ལ་བཀུར་སྟི་མཛོད།།དམ་ཆོས་བསྒྱུར་ལ་ཞུ་གཏུག་དག་པར་མཛོད།།ལན་གཅིག་དུས་ནས་བཀའ་བ་ཚད་མར་འཛིན།།དཀོན་མཆོག་གསུམ་ལ་སྤྱན་ལྟར་གཅེས་པར་མཛོད།།ཐེག་པའི་ཆོས་ལ་འཇུག་ལུགས་རེ་རེ་སྟེ།།ཀུན་གྱི་སྒོ་ནས་འབྲས་བུ་ཐོབ་མོད་ཀྱང་།།གསང་སྔགས་རྡོ་རྗེ་ཐེག་པ་དང་དུ་ལོངས།།ཞེས་པ་ལྟར།སློབ་དཔོན་པདྨས་བོད་པ་རྣམས་ཁོང་རང་ཉིད་ཀྱིས་སྲོལ་བཏོད་པའི་གསང་སྔགས་རྡོ་རྗེ་ཐེག་པའི་སྒོར་སྐུལ་བར་འདོད་པ་མངོན་པར་གསལ་ཞིང་།བོད་ཀྱི་རྒྱལ་པོ་རྣམས་ཀྱིས་རྒྱལ་སྲིད་ཆོས་བཞིན་སྐྱོང་བར་རེ་བ་བཏོན་ཡོད།ཞལ་ཆེམས་ཀྱི་ཁྱད་ཆོས་ཐད་དྲི་བ་དྲིས་ལན་གྱི་སྒོ་ནས་བྱུང་རིམ་སྤེལ་ཡོད་ཅིང་།རྩོམ་ལུས་ཀྱང་བོད་ཀྱི་བརྩམས་ཆོས་མང་པོ་ཞིགདང་འདྲ་བར་བཅད་ལྷུག་སྤེལ་མའི་བདག་ཉིད་ཅན་ཡིན་ཞིང་།དེ་ཡང་ལྷུག་པ་ཁ་གསལ་གནད་དུ་འཁེལ་བ།ཚིགས་བཅད་དག་གདངས་དབྱངས་ཀྱི་ཆ་ནས་མགུར་མའི་ཁྱད་ཆོས་བཟུང་བ་དང་ཚེག་བར་དགུ་དང་བདུན་ཅན་ལ་བསྟེན་པས་སྙན་ངག་གི་ཉམས་ཀྱང་ཐོན་ཡོད་དོ།།